Lady Godiva (Ćatić)
<poem>
Na bijelom atu plemkinja je mlada
S prosutom kosom niz obla ramena
Jahala naga kroz ulice grada
K'o lijepa priča iz drevnih vremena.

Ljudi i žene u čudu gledahu
Tu nikad dosad neviđenu sliku;
Njen ženski stid je vuk'o se po prahu
Pod pločom bijelca kroz zaglušnu viku:

K'o kiša na nju sasule se kletve,
A svijet ne zna plodove te sjetve,
Sv'jet ne zna da je njena žrtva sveta -

Tek poslije čuše: plemkinja je htjela
Nagošću svoga jasminskoga t'jela
Zaodjet golog oguljenog kmeta...</poem>

Musa Ćazim Ćatić